**PRÍPADY HYPERTYREÓZY
Mgr. Silvia Trojanovská**

**PRÍPAD č. 1**

58 ročná žena mala 9 rokov problém so štítnou žľazou. Striedavo užívala Thyrozol, po zlepšení výsledkov ho vysadila a opäť užívala. Lekárka jej odporučila operáciu štítnej žľazy, ktorú odmietla a na odporučenie svojej dcéry chcela vyskúšať homeopatickú liečbu.

Klientka je strednej postavy, pôsobí energicky, rýchlo rozpráva. Prvá konzultácia netrvala dlhšie ako hodinu.

Okrem štítnej žľazy mala problém so srdcom, každý deň silné búšenie a vysoký krvný tlak, ktorý často kolísal. Problém s tlakom mala už skoro 20 rokov. Užívala Vasocardin ( 2 x denne ) a Prenessa ( 1 x denne ). Plus Thyrozol na štítnu žľazu. V období prvej konzultácie mávala ráno nízky tlak, bola malátna, odpísaná, bolo jej zima, mala triašku, stuhnuté nohy a silné búšenie srdca ( tlak 180/100, tep nad 100 ).

V 35 rokoch jej zomrel manžel. Musela sa sama starať o 2 deti a dom.

V roku 2013 odcestovala za dcérou do zahraničia pomáhať s bábätkom, bola v strese. Mesiac predtým odišla do dôchodku ( pracovala v administratíve na katastri ). U dcéry jej začali symptómy, búšenie srdca, nadmerné potenie, triaška a chudnutie. V tom období schudla 15 kg. Mala vypúlené oči, symptóm hypertyreózy. U dcéry nemala žiadny problém, majú dobrý vzťah, chodila k nej s radosťou a cítila sa šťastná. Celý ten rok bol hektický a plný stresu. Chcela všetku svoju prácu pedantne a rýchlo ukončiť pred nástupom na dôchodok. V práci cítila napätie ale všetko zvládala. Nemala búšenie srdca, bola len v neustálom zhone. Stres si neuvedomovala, len neustále myslela na to, čo všetko má ešte urobiť a zariadiť. Nikdy nemala pocit, že má toho veľa. Aj v čase keď prišla na konzultáciu, nemala pocit, že je preťažená. Ale nerada len tak sedí, vždy si nájde prácu. Rada pracuje v záhrade. Keď má dobrý deň normálne funguje.

V predchádzajúcom období zažívala stres aj v súkromnom živote. Pred 30 rokmi jej zomrel otec ( náhla smrť ), pred 12 rokmi mama ( rakovina ), pred 5 rokmi brat ( rakovina ). O mamu sa starala, zomrela týždeň po svadbe jej dcéry. Trápil ju aj ďalší brat, s ktorým sa roky nestretávala kvôli majetku. V tejto situácii cítila trpkosť a bolesť z ich narušeného vzťahu.

Sama o sebe hovorí, že je veľmi citlivá, hlavne na krivdu. Hovorí: „neviem sa brániť“.

Z jej slov: „Musela som fungovať, nemohla som plakať v práci, keď zomrel manžel. Do poslednej chvíle som bojovala aby nezomrel. Pomáhali mi rodičia a súrodenci. S mužom som mala veľa problémov, pil alkohol. Štvalo ma keď prišiel opitý domov.“

PREDPIS:

**PRÍPAD č. 2**

27 ročná žena mala 4 roky problém so štítnou žľazou, hyperfunkciu. Problémy sa jej neustále vracali, na klasickú liečbu nereagovala dobre. Hodnoty hormónov jej stále kolísali. Trpela na sprievodné symptómy, búšenie srdca, tras rúk, hnačka, vypadávanie vlasov a celková nervozita. Počas liečby jej začala hypofunkcia štítnej žľazy a depresia. Aj keď mala obdobie s dobrými výsledkami, búšenie srdca neprestalo. Lekárka jej navrhla operáciu ako jediné možné riešenie. Sama vyhodnotila, že jej zdravotné problémy súviseli so psychikou, často stresovala a všetko brala na seba.

Pred 4 rokmi zmenila prácu ( butik s oblečením ), sťažovala sa na zlý kolektív. V čase prvej konzultácie mala ročné dieťa a neustály stres. Vybuchovala, potom to ľutovala. Aj týždeň premýšľala nad tým, kto čo povedal. Hádala sa s manželom, svokrou, vybuchla na dcérku keď nechcela jesť alebo piť. Bola nervózna zo stavby rodinného domu, kvôli covidu museli na všetko čakať.

Keď sa pohádala, konflikt trval niekoľko dní. Keď kričala, cítila búšenie srdca a pulz okolo 150. Často hnev zadržiavala. Nepáčilo sa jej, keď mal niekto iný názor. Bývali so svokrou, ktorá ju často kritizovala. Vtedy sa nahnevala. Okrem toho mala v sebe veľa strachov o rodičov, o dcérku, čo všetko sa im môže stať, a panické ataky zo smrti a strach o seba.

Chcela vyhovieť druhým, aby ju mali radi, ale nevedela to. Preto často nepovedala svoj názor kvôli strachu z konfliktu, potom vybuchla. Často mávala konflikty aj v práci s kolegyňami. Aj vtedy vybuchla keď sa v nej nahromadil hnev. V poslednej dobe sa už nesnažila vyhovieť nikomu, hneď vybuchla. Sama seba vyprovokovala a bola rozzúrená. Tesne pred tehotenstvom pracovala ako sprievodkyňa vo vlaku. Tam nemala žiadny problém, vedela s každým komunikovať.

Počas materskej dovolenky jej chýbal kontakt s ľuďmi, komunikácia aj s niekým iným ako s priateľom a svokrou. Veľmi by jej pomohlo, keby sa odsťahovali od svokry.

Niekedy sa cítila neistá, myslela na to, čo o nej budú myslieť, ako sa na ňu budú pozerať, mala strach, že bude vyzerať hlúpo.

V detstve sa jej vysmievali kvôli vzhľadu, mala krátke vlasy. Bývala preto často nahnevaná, ale nevybuchla, nechávala si všetko pre seba. Všetko v sebe dusila. S kamarátkami nemala problém, im povedala všetko, čo si myslela. Často brala názor iných ako provokáciu. Tlaky začali, keď nastúpila do práce, chcela zapadnúť do kolektívu a nechcela prísť o prácu. Necítila sa dobre vo veľkej spoločnosti, mala pocit, že každý na ňu pozerá.

Každý deň cítila v sebe obrovské napätie.

Rada chodí na prechádzky, cestuje, bicykluje, trávi čas v prírode. Rada sa zabáva, stretáva sa s kamarátkami pri víne, v reštaurácii. Rada varí, je gurmán, najradšej má taliansku kuchyňu. Má chuť na čokoládu, sladké. Bravčové mäso nejedáva, nechutí jej.

Menštruácia: slabá, nepravidelná, krátka, od 12. rokov. Pred tehotenstvom mávala silné kŕče, až zvracala. Teraz už nemala.

Tráviace problémy: syndróm dráždivého čreva, hnačky, stále nepríjemné zvuky v črevách, nafukovanie.

Alergie: v lete z kvitnúcich rastlín – kýchanie, slzenie a svrbenie očí a hrdla, nádcha.

Veľký problém s vypadávaním vlasov.

Často bývala unavená. Nespala dobre. Keď začali problémy so štítnou žľazou, schudla 13 kg. ( 165 cm, 53 kg, čierne dlhé vlasy )

Lieky: Thyrozol 50, Vasocardin

PREDPIS: